張學友攻蛋加場3分鐘秒殺 58萬人同時搶飛
2024年04月22日 00:01
東網電視
更多新聞短片
歌神張學友早前喺上海開騷狀態大勇,並緊接着宣布5月尾至6月初,喺台北小巨蛋開個唱,6場門票更係開賣即秒殺,引嚟唔少搶唔到飛嘅歌迷哀鴻遍野,對此主辦單位亦宣布於6月14、15、16日加開3場,加場門票亦於今日(21日)中午時段開賣,未料僅開賣約3分30秒就火速售罄,對此張學友亦開心表示:「非常謝謝大家的熱情支持,很快就要與台灣歌迷見面了,非常期待。」
據台媒統計,今次張學友加場3場門票開賣時,約有58萬人同時在線搶票,完全係一票難求,即使主辦單位透過社交網宣布3場加場門票已全數售罄,但仍引嚟唔少搶唔到飛嘅網友留言問會唔會再加場,對此主辦單位亦回應道:「希望加場,但今年真的都沒有適合場地了。」而張學友2017年2月喺台北小巨蛋舉辦6場嘅「A Classic Tour學友.經典」世界巡迴演唱會,亦同樣一票難求,向來寵粉嘅張學友隔年更重返小巨蛋加開6場個唱,人氣認真驚人之餘,連開9場演唱會嘅佢,更係再次創下歌神新紀錄。